# Déntol

El déntol o dentó (Dentex dentex) és un peix teleosti, perciforme, de la família dels espàrids, el nom del qual li ve de les fortes dents que posseeix.

## Morfologia

* Pot arribar a 1 m de longitud total i a 10 kg de pes.
* Cos ovalat i comprimit lateralment.
* Cap gros i robust amb el perfil corbat, inclinat a la part superior.
* Boca grossa amb nombroses dents i 4 canins bastant desenvolupats que li donen el nom.
* Manca de molars.
* Les mandíbules són bastant fortes.
* Llavis grossos i molsuts.
* Els ulls són petits i amb l'iris groc.
* Té una sola aleta dorsal.
* Les pectorals són llargues i grosses.
* L'anal és curta i té tres espines.
* Les pèlviques tenen una espina bastant forta.
* La caudal, escotada, és bastant potent, cosa que li proporciona una natació molt ràpida.
* Els joves tenen el dors verd blavós, els costats platejats amb taques blaves i el ventre blanc.
* Els adults tenen el dors gris amb tonalitats rosades.
* Les aletes són rosades.
* Els mascles grossos posseeixen un gep frontal.
* En morir adquireix un to rosaci.

## Reproducció

Es reprodueix entre la primavera i l'estiu quan la temperatura de l'aigua ateny els 15 graus. La posta i els ous són pelàgics. Els alevins formen bancs molt nombrosos.

## Alimentació

És molt voraç i agressiu, s'alimenta de peix blau, mol·luscs i cefalòpodes.

## Hàbitat

Bé que algunes vegades és un peix litoral de fons rocallosos i praderies entre els 10 i 200 m, els exemplars més grossos són típics dels fons sorrencs superiors als 25 m.

## Distribució geogràfica

Es troba a tota la Mediterrània i també en una gran part de les costes europees i africanes de l'Atlàntic (des d'Anglaterra fins al Senegal). També ha estat observat a la mar Negra.

## Costums

* És un nedador dinàmic d'aigües lliures i pot formar petits bancs (sobretot els joves) o viure aïllat.
* És difícil d'observar, ja que és molt desconfiat i els llocs més fàcils per fer-ho és a pendents rocoses i a puntes de penya-segats amb corrents.
* S'apropa a la costa durant la primavera, i durant la tardor s'allunya, cercant les capes d'aigua calenta.

## Pesca

* És una de les espècies de peixos més preuades. Se'n capturen unes 2.000 tones a l'any al Mediterrani.
* Es pesca amb fluixa, tremalls, arts d'arrossegament i palangres. Segons la legislació espanyola, la mida de captura ha d'ésser superior als 25 cm de llargada.
* És una de les preses més difícils i apreciades a la pesca submarina, es captura fent esperes (amagats darrere pedres esperant que s'atraqui mogut per la curiositat) a grans fondàries (20-35 m). Tot d'una que nota la presència del pescador fuig amb gran rapidesa.
* S'ha introduït a les piscifactories i, als Països Catalans, és força apreciat per la seua carn.

## Espècies semblants

* Pagrus coeruleostictus (Valenciennes, 1830).
* Dentex maroccanus (Valenciennes, 1830).

## Referències

* ↑ Mas Ferrà, Xavier i Canyelles Ferrà, Xavier: Peixos de les Illes Balears. Editorial Moll, Palma, maig del 2000. Manuals d'Introducció a la Naturalesa, 13. ISBN 84-273-6013-4. Planes 174-175.

## Bibliografia

* Louisy P.: Guide d'identification des poissons marins, Europe de l'Ouest et Méditerranée, ed. Ulmer, 2002.

## Enllaços externs

* Fotografies i segells d'aquest peix (anglès)
* Descripció i hàbitat (castellà)
* Taxonomia d'aquest peix (anglès)
* Alimentació i reproducció del déntol (francès)